ועדת הכספים, כנסת 24, פרוטוקול מספר 281, 2022-05-25 09:00

אלכס קושניר: הצעת תקנות השקעות משותפות בנאמנות (הצעת יחידות של קרן חוץ) (תיקון), התשפ"ב-2022.

מאיה גרטי גלבוע: אנחנו מביאים בפניכם היום הצעה לתיקון תקנות קרנות חוץ.

מאיה גרטי גלבוע: התקנות האלו מסדירות את האופן שבו אפשר להציע לציבור בישראל קרנות חוץ.

מאיה גרטי גלבוע: בשנת 2017 התקנות האלו תוקנו ואפשר להציע לציבור בישראל קרנות חוץ.

מאיה גרטי גלבוע: כיום רשומות לישראל 39 קרנות חוץ מכוח אותן תקנות, כששווי המסחר בהן עומד על שני מיליארד שקלים.

מאיה גרטי גלבוע: התקנות האלו נועדו לאפשר לחשוף את הציבור בישראל למוצרים מגוונים מהעולם, לאפשר לחשוף את אותם מנהלי קרנות זרות גדולים ומשקיעים מחו"ל לשוק ההון הישראלי ולפוטנציאל בשוק המקומי.

מאיה גרטי גלבוע: התקנות האלו קובעות את התנאים שמכוחם אפשר להציע לציבור בישראל את הקרנות הזרות.

יצחק פינדרוס: היום אין קרנות זרות?

מאיה גרטי גלבוע: יש היום קרנות זרות שמוצעות לציבור בישראל.

מאיה גרטי גלבוע: התקנות עצמן קובעות סט של תנאים מאוד נוקשים שאמורים להביא לפה רק את מנהלי הקרנות הגדולים ואת קרנות הדגל שלהם, בין השאר את מנהלי הקרנות ששווי הנכסים המנוהל שלהם הוא מעל 20 מיליארד שקלים וכדומה.

מאיה גרטי גלבוע: אחד התנאים שהתקנות קובעות זה שאם מנהל קרן זר רוצה לרשום למסחר בבורסה בישראל קרן זרה שלו, אותה קרן צריכה להיות מנויה בבורסות שרשומות בתוספת של חוק ניירות ערך - זה איזה שהוא קישור שנעשה.

מאיה גרטי גלבוע: במרוצת הזמן, מאז 2017 ועד היום, הגענו למסקנה שמקורה של ההפניה הזאת בטעות, מאחר שאותן בורסות שנמצאות ברשימה של חוק ניירות ערך נועדו לאפשר את אותו רישום כפול של תאגידים ובמסגרת הזאת לתת מענה לכללי הממשל התאגידי של אותם תאגידים.

מאיה גרטי גלבוע: מהסיבות האלו, אותן בורסות נבחרו.

מאיה גרטי גלבוע: כאשר אנחנו מדברים על קרנות נסחרות, על קרנות חוץ, השיקולים האלה לא רלוונטיים, מאחר ואחד מתנאי הסף המשמעותיים שהתקנות קובעות זה שהן צריכות לעמוד בדירקטיבה האירופית או בחוק ההשקעות המשותפות האמריקאי.

מאיה גרטי גלבוע: הבורסות עצמן הן לא הגורם שמסדיר את התנאים שיחולו עליהן, אלא אותם דינים זרים.

מאיה גרטי גלבוע: מה שאנחנו מציעים לעשות בתיקון החוק הזה הוא לבטל את אותה הפניה לחוק ניירות ערך ולתוספת שמגדירה את הבורסות של הרישום הכפול, לקבוע כלל שהוא כלל מקצועי, טכני יותר, שמדבר על היקפי מסחר, על כמות הקרנות הזרות שנסחרות בבורסות.

מאיה גרטי גלבוע: בדרך הזאת נוכל לאפשר למנהלי הקרנות הזרים לרשום פה למסחר קרנות זרות שבאמת נסחרות בבורסות המרכזיות שרלוונטיות למסחר בעולם.

אלכס קושניר: זה לא קרנות פרטיות שפתאום רוצות להיכנס ולהיסחר בבורסה הישראלית.

מאיה גרטי גלבוע: לא, מדובר רק בגופים שנסחרים.

מאיה גרטי גלבוע: בתקנות עצמן אנחנו לא נוגעים בתנאי הסף המאוד מאוד מכבידים ומשמעותיים שקבועים בתקנות שעל בסיסם קובעים איזה מנהל קרן יכול להגיע.

אלכס קושניר: באיזה בורסות הקרנות צריכות להיסחר כדי להיכנס לבורסה הישראלית?

מאיה גרטי גלבוע: יש הרבה מאוד בורסות רלוונטיות שנותנות מענה.

אלכס קושניר: את מגדירה את זה איפה שהוא?

מאיה גרטי גלבוע: אני מגדירה את התנאים.

מאיה גרטי גלבוע: אנחנו מציעים לקבוע תנאים של סחירות - כמות הקרנות שנסחרות, מחזורי מסחר.

מאיה גרטי גלבוע: אנחנו מציעים לקבוע את התנאים הבסיסיים בשביל למדוד את היכולת.

אלכס קושניר: השאלה אם אתם מגבילים את הבורסות.

אלכס קושניר: אם יש מצב שקרן גדולה נסחרת באיזו בורסה קטנה במחוז צפון של מדינהx , האם זה נותן לה אפשרות להיכנס לבורסה הישראלית?

מאיה גרטי גלבוע: תנאי הסף שאנחנו קובעים אמורים לא לאפשר את זה.

מאיה גרטי גלבוע: המבחנים של כמות הקרנות שייסחרו, של מחזורי מסחר, של שווי נכסים, אמורים לא לייצר מצב כזה שבו קרן שרשומה בבורסה שהיא קטנה ולא רלוונטית - -

אלכס קושניר: יש גם בורסות גדולות שלא בטוח שאת רוצה שהקרנות שנסחרות שם יהיו בישראל.

מאיה גרטי גלבוע: נכון.

מאיה גרטי גלבוע: הגמישות הזאת תאפשר לנו לבדוק.

מאיה גרטי גלבוע: יש גם שינויים שקורים תוך כדי תנועה, כמו למשל שאת רוב הקרנות הזרות בבורסת לונדון שהיו רשומות ברשימת הפרימיום וה-FCA הגיע למסקנה שהרישום של הקרנות האלו ברשימה הראשית של בורסת לונדון מיותר כי הוא מייצר להם הכבדה כפולה, הוציאו מתוך הרשימה הראשית והעבירו לרשימה המשנית.

מאיה גרטי גלבוע: זאת גמישות שכיום לא ניתנת לנו, מאחר ואנחנו כבולים ברשימה מאוד ספציפית של בורסות.

מאיה גרטי גלבוע: המבחן שאנחנו מציעים הוא מבחן גמיש שמאפשר לנו לבחון את המשמעותיות של אותה בורסה.

מאיה גרטי גלבוע: זה ייבחן מעת לעת.

יצחק פינדרוס: אמרת שהתנאים שאת קובעת היום הם תנאים שעומדים בתקן האירופי ואת לא רוצה לבדוק אם הקרנות נסחרות בבורסה.

יצחק פינדרוס: האם זה לא אומר דרשני?

אלכס קושניר: הקרן חייבת להיסחר בבורסה, רק לא ברשימה הסגורה שיש כרגע בחוק.

יצחק פינדרוס: אז תרחיבי את הרשימה, בשביל מה את צריכה לשנות את התקנות?

יצחק פינדרוס: אם זאת המציאות, תרחיבי את הרשימה.

אמיר וסרמן: מה שקצת חסר זה הרקע.

אמיר וסרמן: לפני חמש שנים היו דיונים מאוד ארוכים בוועדה - אנחנו מדברים על עולם קרנות הנאמנות - והשאלה הייתה, איך להכניס תחרות נוספת לעולם הזה, איך להגדיל את גיוון המשקיעים בישראל ולהכניס קרנות זרות שלא מפוקחות בארץ.

אמיר וסרמן: השאלה העיקרית הייתה, מה יהיו תנאי הסף לאותן קרנות.

אמיר וסרמן: התקנות שעכשיו אנחנו מבקשים לעשות שם תיקון נקודתי, קבעו את התנאים האלה.

אמיר וסרמן: הרעיון היה שלא נאפשר להכניס קרנות נאמנות זרות לישראל, אלא אם כן הן קרנות רציניות, פועלות לפי דין משמעותי בחו"ל, עם היקף נכסים גדול, עם ותק פעילות, עם מנהל קרנות שהוא משמעותי, אחרת אנחנו מוותרים על הפיקוח הישראלי ומסתמכים על חו"ל.

אמיר וסרמן: אחד התנאים שנקבעו היה שאותה קרן נאמנות תיסחר בבורסה בחו"ל.

אמיר וסרמן: כאן הייתה פשוט טעות, כי ההגדרה של בורסה בחו"ל מתייחסת היום בחוק ניירות ערך לעולם אחר, לעולם של תאגידים שרשומים למסחר בבורסות כמו הנאסד"ק, כמו ה-New York Stock Exchange, שזאת הגדרה שלא רלוונטית לעולם קרנות הנאמנות.

יצחק פינדרוס: מה כן רלוונטי?

אמיר וסרמן: יש בורסות בעולם שמרכזות פעילות של קרנות נאמנות.

אמיר וסרמן: לא רצינו לנקוב ברשימה שמית כי הדברים האלה דינאמיים, רצינו לקבוע כאן כלל יותר עקרוני שאומר שזאת בורסה שיש בה מסחר משמעותי בקרנות נאמנות.

אלכס קושניר: מה מגדיר משמעותי?

אמיר וסרמן: אפשר להסתכל על כל מיני בנצ'מרקים.

אלכס קושניר: בסוף הקרן רוצה להיסחר.

אלכס קושניר: הרי כשזה מגיע אליכם אתם בוחנים את הבקשה, נכון?

אמיר וסרמן: נכון.

אלכס קושניר: מי שבוחן את הבקשה צריך להפעיל פה שיקול דעת, נכון?

אלכס קושניר: כשאני שומע משמעותי, לפי דעתי זה שיקול דעת מאוד-מאוד רחב.

ולדימיר בליאק: זה גם עניין יחסי.

אלכס קושניר: משמעותי ביחס למה?

אמיר וסרמן: ניסינו לתת כאן פרמטרים של מחזור מסחר, של מספר קרנות, של שווי כל הקרנות שנסחרות.

יצחק פינדרוס: כמה?

אמיר וסרמן: זה דבר שצריך לבדוק בהשוואה.

אמיר וסרמן: כשקרן נאמנות חדשה תבקש להיסחר, נבדוק את כל התנאים האחרים, חוץ מהתנאי של בורסה.

אמיר וסרמן: לגבי הבורסה נבקש להבין איך הבורסה שבה היא נסחרת היא ביחס לבורסות אחרות בעולם – האם זו אחת הבורסות המרכזיות, האם יש שם את מנהלי הקרנות הגדולים בעולם, מה היקף הפעילות שם.

אמיר וסרמן: הרעיון היה לעבור לאיזה שהוא כלל יותר מבוסס עקרונות שמאפשר גמישות.

אמיר וסרמן: למה?

אמיר וסרמן: כי הדברים האלה הם דינאמיים.

אמיר וסרמן: בורסה שהיום משמעותית, יכולה להיות עוד חמש שנים - -

יצחק פינדרוס: כשאתה אומר "יחסית לבורסות האחרות", אני רוצה לדעת יחסית לאיזה בורסות.

יצחק פינדרוס: אם היית אומר שהמחזור שלו הוא 20% מהנאסד"ק או 10% מהבורסה של לונדון, הייתי מבין על מה אתה מדבר.

אלכס קושניר: גם אתה בעצמך אמרת שיש עולם שלם של בנצ'מרקים.

אמיר וסרמן: נכון.

אלכס קושניר: אפשר להגדיר פה את הבנצ'מרקים שעל פיהם אתם בוחנים.

אמיר וסרמן: אפשר, אבל זאת כנראה תהיה הגדרה לא מוצלחת.

אלכס קושניר: למה?

אמיר וסרמן: יש אפשרות לנקוב ברשימה של בורסות שאנחנו היום מכירים כמתאימות.

אלכס קושניר: זה לא טוב.

אמיר וסרמן: חווינו בעולם התאגידים את הבעייתיות של רשימה ספציפית.

אמיר וסרמן: לפעמים הבורסות מתמזגות, משתנות.

אמיר וסרמן: האפשרות האחרת היא לנסות לקבוע פרמטרים כמותיים, וגם הם לא בהכרח יאמרו משהו היום.

אמיר וסרמן: אני יכול להגיד שאני רוצה שיהיה מחזור מסחר בקרנות נאמנות שהוא מעל שני מיליארד דולר.

יצחק פינדרוס: הייתי אומר 50% מהבורסות הגדולות, 20% מהבורסות.

יצחק פינדרוס: אל תגיד מספר.

אמיר וסרמן: הבורסות משתנות, מתמזגות ומתחלפות.

אלכס קושניר: אני לא יודע אם אתם בוחנים איפה שהוא את הנזילות של הקרן, את המסחריות שלה, עד כמה המסחר שם הוא אקטיבי, פעיל.

אמיר וסרמן: מחזור המסחר.

אלכס קושניר: מחזור המסחר לאו דווקא מצביע על תדירות המסחר.

אלכס קושניר: יכול להיות מצב שבו לבן אדם שהשקיע בקרן ייקח שנתיים לממש כי אין קונים.

מאיה גרטי גלבוע: ההצעה הזאת מתבססת על נייר עבודה שהכנו ובחנו.

מאיה גרטי גלבוע: ראינו שהבורסות המרכזיות בעולם הן בורסות שיש בהן למעלה מ-500 קרנות, ושממוצע המחזור היומי בקרנות בהן עולה על 100 מיליון דולר.

מאיה גרטי גלבוע: אנחנו מדברים על ממוצע של מחזור מסחר.

יצחק פינדרוס: 100 מיליון זה ביחס ל-20 מיליארד?

מאיה גרטי גלבוע: 20 מיליארד מדבר על שווי האחזקות של כל מנהל הקרן - תנאי שקבוע בתקנות.

מאיה גרטי גלבוע: מתוך הנתונים אפשר לגבש את רשימת הבורסות המשמעותיות - LSE באנגליה, בורסת ברלין בגרמניה, ה-BX וה-SIX בשוויץ, EXTRA בגרמניה, בורסה איטליאנה, כל הבורסות של Euronext, BZX בארצות הברית.

יצחק פינדרוס: את זה אתם מוחקים עכשיו.

מאיה גרטי גלבוע: אנחנו לא נייצר את הרשימה הזאת.

מאיה גרטי גלבוע: הבנצ'מרק הוא גמיש.

יצחק פינדרוס: את לא אומרת לי מה הבנצ'מרק.

יצחק פינדרוס: על פי מה את בודקת האם זה יחסי?

אמיר וסרמן: אנחנו אומרים את הפרמטרים, אנחנו לא נוקבים בשיעורים.

אמיר וסרמן: היה אפשר לקחת את הגישה שאתה מציע ולקבוע כתנאי מוחלט שזאת תהיה בורסה שהיקף המסחר בה הוא לפחות 20% מהמסחר של קרנות נאמנות בעולם, אבל זה אומר שנצטרך לבדוק כל פעם.

אמיר וסרמן: יכול להיות שהבנצ'מרק הזה יהיה נכון לתמונה שאנחנו רואים כרגע ובעוד חמש שנים נרצה לבוא ולתקן.

אלכס קושניר: אז תבואו ותתקנו.

אלכס קושניר: אתם מבקשים מאיתנו לתת לכם חופש פעולה מוחלט, באופן מוחלט להסתמך על שיקול הדעת שלכם.

אלכס קושניר: אנחנו ככנסת סומכים על שיקול הדעת שלכם, אתם אנשי מקצוע, לא אנחנו, אבל אנחנו חייבים לשים איזה שהם גבולות כדי שנהיה בטוחים שהכסף של המשקיע הישראלי שנכנס לקרנות שנכנסות לפה הוא בטוח, שהוא יכול לממש אותו, שלקרן לא קורה כלום.

אלכס קושניר: זה נכון שיש לכם הגדרות על הקרן עצמה, אבל אנחנו רוצים להבין באיזה תנאי מסחר הקרן הזאת חיה.

אמיר וסרמן: אני מסכים, אבל התיקון שאתם רואים כאן הוא תיקון אחד בסט של 10 תנאים.

אלכס קושניר: אין בעיה, אבל התנאים שאתם בוחנים לפיהם הם תנאים שקשורים לקרן עצמה.

אמיר וסרמן: לקרן, למנהל הקרן, לשווי הנכסים, לדין שחל על הקרן שיכול להיות רק הדין האירופי או הדין האמריקאי.

אלכס קושניר: זו נקודה חשובה.

יצחק פינדרוס: הייתי מוציא את הנושא הזה.

יצחק פינדרוס: לא רלוונטי באיזה בורסות הוא נסחר.

אלכס קושניר: אתה חייב להגדיר קרן שנסחרת בבורסה.

יצחק פינדרוס: אם הוא עומד בתקן האירופי והוא נסחר בבורסה, לא צריך - -

אלכס קושניר: אתה מצדיק את מה שהם אומרים.

יצחק פינדרוס: לא, אני אומר שלא תשאיר את זה פתוח, שתיתן איזה שהוא בנצ'מרק שעל פיו אתה קובע.

מאיה גרטי גלבוע: טיוטת תקנות השקעות משותפות בנאמנות (הצעת יחידות של קרן חוץ) (תיקון), התשפ"ב-2022 בתוקף סמכותי לפי סעיפים 113ב, 113ג ו-131(א) לחוק השקעות משותפות בנאמנות, התשנ"ד-1994, לפי הצעת הרשות ובאישור ועדת הכספים של הכנסת, אני מתקין תקנות אלה: תיקון תקנה 1 1.

מאיה גרטי גלבוע: בתקנות השקעות משותפות בנאמנות (הצעת יחידות של קרן חוץ), התשע"ו-2016 (להלן – התקנות העיקריות), בתקנה 1, ההגדרה "בורסה בחו"ל – תימחק.

מאיה גרטי גלבוע: ההצעה שלנו פה היא למחוק את ההגדרה, כי ההגדרה של בורסה בחו"ל שהפנתה לחוק ניירות ערך מקורה בטעות.

מאיה גרטי גלבוע: תיקון תקנה 2 2.

מאיה גרטי גלבוע: בתקנה 2(א) לתקנות העיקריות, בפסקה (8), במקום "בבורסה בחו"ל" יבוא: "בבורסה מחוץ לישראל שקיבלה אישור מידי מי שרשאי לתתו לפי דין במדינה שבה היא פועלת, המתאפיינת במסחר משמעותי בקרנות נאמנות, בין היתר, בהתבסס על מחזור מסחר בקרנות הנאמנות הנסחרות בה, מספר הקרנות הנסחרות בה ושווי סך כל החזקות הציבור בהן;".

מאיה גרטי גלבוע: תקנה 2 זאת אותה תקנה שקובעת את כל התנאים שקרן החוץ ומנהל קרן החוץ צריכים לעמוד בהם.

מאיה גרטי גלבוע: התנאים הם: שווי כולל של הנכסים בניהול מנהל קרן החוץ יעמוד על 20 מיליארד דולר לפחות; הוא יצטרך לנהל לפחות חמש קרנות חוץ שיחידותיהן מוצעות לציבור בחו"ל חמש שנים לפחות והשווי הכולל של הנכסים המוחזקים בכל אחת מהן בשנתיים שקדמו להגשת הבקשה שלו להציע לציבור בישראל הוא לפחות 500 מיליון דולר; שווי נכסי הקרן עצמה שהוא מבקש להציע לציבור בישראל הוא לפחות 50 מיליון דולר עם רקורד של 12 חודשים לפחות; מנהל הקרן צריך למנות נציג בישראל כאיש קשר מול המשקיעים ומול הרשות; קרן החוץ לא יכולה להתמחות בהשקעות בישראל; זכויות בעל יחידה בישראל יהיו זהות לזכויות בעל יחידה בחו"ל; מנהל הקרן צריך להעמיד ערבות בנקאית לטובת הרשות בשווי מיליון שקלים; מנהל הקרן העמיד פיקדון בסכום הנגזר משווי היחידות המוחזקות בישראל לטובת בעלי היחידות.

אלכס קושניר: באיזו הלימה וכמה אחוזים?

מאיה גרטי גלבוע: הסכום המינימאלי הוא 250,000 שקלים, אבל הוא עולה בהתאם לשווי החזקות הציבור בקרן.

מאיה גרטי גלבוע: תנאי העל שמצוין בתקנות זה שהיא חייבת לעמוד בדירקטיבה האירופית ולהיות מוסדרת על פיה, או להיות תחת חוק השקעות אמריקאי.

מאיה גרטי גלבוע: אותן קרנות מפוקחות בצורה ראויה על ידי הרגולטור הזר שאנחנו מתבססים על הפיקוח שלו.

מאיה גרטי גלבוע: תיקון תקנה 8 3.

מאיה גרטי גלבוע: בתקנה 8(א) לתקנות העיקריות, בפסקה (2)(ד), במקום "בבורסה בחו"ל ובישראל" יבוא "בבורסה כאמור בתקנה 2(א)(8) ובבורסה בישראל".

מאיה גרטי גלבוע: כאן מדובר בתיקון של הפניה לאור ההצעה שלנו לתקן את הנוסח קודם לכן.

יצחק פינדרוס: תיקון תקנה 2 זה הדבר הכי פתוח שיש, זה נתון לפרשנות.

אלכס קושניר: מה אני רוצה להבטיח?

אלכס קושניר: אני רוצה להבטיח שהקרן בטוחה, אמינה, שאזרח ישראלי יכול להשקיע בה.

יצחק פינדרוס: הייתי מגדיר את המבחן הזה, לא מבחן רלוונטי.

יצחק פינדרוס: המבחן פה יכול לשמש כחרב פיפיות.

יצחק פינדרוס: אם אני מכניס לך שני עורכי דין לחדר, כל אחד מהם ייתן פרשנות אחרת.

יצחק פינדרוס: אל תשאיר משהו כל כך פתוח.

אלכס קושניר: תקנות השקעות משותפות בנאמנות (הצעת יחידות של קרן חוץ) (תיקון), התשפ"ב-2022 – מי בעד, מי נגד, מי נמנע?

אלכס קושניר: התקנות אושרו.